Document ID: 32006R1055

KOMISIJAS REGULA (EK) Nr. 1055/2006
(2006. gada 12. jūlijs),
ar kuru groza I un III pielikumu Padomes Regulai (EEK) Nr. 2377/90, ar ko nosaka Kopienas procedūru veterināro zāļu maksimāli pieļaujamo atlieku daudzumu noteikšanai dzīvnieku izcelsmes produktos, attiecībā uz flubendazolu un lasalocīdu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Regulu (EEK) Nr. 2377/90, ar ko nosaka Kopienas procedūru veterināro zāļu maksimāli pieļaujamo atlieku daudzumu noteikšanai dzīvnieku izcelsmes produktos (1), un jo īpaši tās 2. pantu un 4. panta trešo daļu,
ņemot vērā Eiropas Zāļu aģentūras atzinumus, ko formulējusi Veterināro zāļu komiteja,
tā kā:
(1)
Visas farmakoloģiski aktīvās vielas, kuras Kopienā izmanto veterinārajās zālēs un kuras paredzēts izmantot attiecībā uz produktīvajiem dzīvniekiem, ir jānovērtē saskaņā ar Regulu (EEK) Nr. 2377/90.
(2)
Flubendazols patlaban ir iekļauts Regulas (EEK) Nr. 2377/90 I pielikumā attiecībā uz cāļu, tītaru, medījamo putnu un cūku muskuļiem, ādu un taukiem, aknām un nierēm, kā arī attiecībā uz vistām, no kurām iegūst olas lietošanai cilvēku uzturā. Ieraksts par flubendazolu šajā pielikumā ir jāattiecina arī uz visiem mājputnu sugu muskuļiem, ādu un taukiem, aknām, nierēm un olām.
(3)
Lasalocīds patlaban ir iekļauts Regulas (EEK) Nr. 2377/90 I pielikumā attiecībā uz mājputnu muskuļiem, ādu un taukiem, aknām un nierēm, izņemot dzīvniekus, no kuriem iegūst olas lietošanai cilvēku uzturā. Kamēr tiek veikta analītisko metožu validācija, lasalocīds ir jāiekļauj minētās regulas III pielikumā attiecībā uz mājputniem, no kuriem iegūst olas lietošanai cilvēku uzturā. Tādēļ pašreizējie noteikumi, kas neattiecas uz dzīvniekiem, no kuriem iegūst olas lietošanai cilvēku uzturā, ir jāsvītro no ieraksta par lasalocīdu Regulas (EEK) Nr. 2377/90 I pielikumā.
(4)
Tādēļ attiecīgi jāgroza Regula (EEK) Nr. 2377/90.
(5)
Līdz minētās regulas piemērošanai ir jāatvēl pietiekams laikposms, lai dalībvalstis, ņemot vērā šīs regulas noteikumus, varētu veikt pielāgojumus, kas saistībā ar šo regulu var būt vajadzīgi attiecīgo veterināro zāļu tirdzniecības atļaujās, kuras piešķir saskaņā ar Eiropas Parlamenta un Padomes 2001. gada 6. novembra Direktīvu 2001/82/EK par Kopienas kodeksu, kas attiecas uz veterinārajām zālēm (2).
(6)
Šajā regulā paredzētie pasākumi ir saskaņā ar Veterināro zāļu pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EEK) Nr. 2377/90 I un III pielikumu groza saskaņā ar šīs regulas pielikumu.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro no 2006. gada 11. septembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 12. jūlijā

Labels: 0
1
17
6